Humillima mei recommendacione in Domino Ihesu sincere premissa. Pro immensis beneficiis mihi, licet immerito, a vestra munificencia multipliciter exhibitis graciarum acciones refero multiformes; ipse autem bonorum omnium remunerator, defectum meum considerans, liberalitati vestre pro me retribuat ad condignum pro augmento maioris meriti et vberioris gracie apud Deum promerende. Reuerende paternitati vestre enixius supplico, ut latorespresencium N. & N., sub disciplina scolastica vna cum scolaribus Aboensis ecclesie militare cupientes, velitis domino rectori scole memorate colligendos committere tamquam vobis specialibus recommissos; nec per hoc eidem dominacioni vestre pretendo instanciam, quod eis expensas quaslibet teneatur, sed ut tamquam tutor caritatiuus iniuriatorum et improperancium insolenciam, si qua eos indebite molestauerit, reprimi procuretis ac alia non sumptuosa caritatis indicia fauorabiliter porrigatis. Sunt enim de precipuorum fautorum nostri monasterij legittimo procreati matrimonio, ad quorum sollicitacionem vobis hanc peticiunculam porrigere sum compulsus. Vtinam quitquam vobis acceptum vice huius recompensacionis valerem rependere; sed cum aurum et argentum non est mihi, exiguum oracionum mearum offertorium ante oculos diuine mayestatis libens licet tremulus presentabo. Altissimus in sua gracia vos conseruet. Scriptum in monasterio W[adstena] sub signeto patris nostri domini confessoris per vestrum J[ohannem], quondam commensalem vestrum Parisius, nunc autem fratrem conuentualem in monasterio memorato.